《调笑令》
唐代·王建

团扇，团扇，美人病来遮面。玉颜憔悴三年，
谁复商量管弦。弦管，弦管，春草昭阳路断。
胡蝶，胡蝶，飞上金枝玉叶。君前对舞春风，
百叶桃花树红。红树，红树，燕语莺啼日暮。
罗袖，罗袖，暗舞春风依旧。遥看歌舞玉楼，
好日新妆坐愁。愁坐，愁坐，一世虚生虚过。
杨柳，杨柳，日暮白沙渡口。船头江水茫茫，
商人少妇断肠。肠断，肠断，鹧鸪夜飞失伴。

作者简介：王建（768年—835年），字仲初，颍川（今河南许昌）人，唐朝诗人。出身寒微，一生潦倒。曾一度从军，约46岁始入仕，曾任昭应县丞、太常寺丞等职。后出为陕州司马，世称王司马。与张籍友善，乐府与张齐名，世称张王乐府。